Iуэху еплъыкIэ
Вы бжьакъуэм тес бадзэм еупщIахэт: «Сыт Iуэхуншэу бжьакъуэм ущIытесыр?» Абы и жэуапу бадзэм жиIащ: «Сэракъым абы тесыр, зиунагъуэрэ, езы выр бжьакъуэкIэ къыстету аращ».
* * *
МыIэрысэ хъуахэм соплъ. Ахэр икъукIэ гурыхьщи, «сшхащэрэт» жысIэу сохъуапсэ. Ауэ мыIэрысейхэр хамэ хадэм итщ… Апхуэдэу, сэ уэ сыноплъ, сынохъуапсэ, нэкIи узогъафIэ, ауэ сыноцырхъыну сыхуиткъым — уэ нэгъуэщIым урейщ…
* * *
«Шхэгъуэ къэс зы шагъыр стэкан уефэ хъунущ» къызжезыIар уэратэкъэ, дохутыр? Иджы-тIэ, мис, фадафэ сыхъуащ».
«Тэмэмщ, бжесIат апхуэдэу, ауэ сэ сыткIэ сщIэнт уефэн щхьэкIэ махуэм бгъуэ-пщIэ ушхэну!»
ГъущI Iунэ губзыгъэ
Уадэр зэрылъэкIкIэ гъущI Iунэм и щхьэм йоуэ. ГъущI Iунэм зыри жиIэркъым: абы ещIэ лэжьапIэ зэрыIутыр. Зыгуэр жыIи еплъыт! ЗанщIэу уIуадзыжынщ.
Бжэкъу
— Уэ бжэжьыр, кIыргъырей ухъужауэ, сытым ущыщ?! Сэр мыхъуамэ, си Iуэхут уэ, къолIалIэу, уIуах-ухуащIтэмэ.
Куэд мыщIэу бжэкъур къутэри пхъэнкIийм хадзэжащ, абы и пIэкIэ бжэкъу щIэрыпс халъхьэжауэ, бжэм и къалэныр хъарзынэу ирехьэкI.
Мывэжьым
иратыжа жэуапыр
Пхъэ къутапIэм кърахауэ пщэфIапIэм щIахьэ пхъэ IэплIэр щилъагъум, сэбэпыншэу бжэIупэм Iулъ мывэжьым жиIащ:
— Иджыпсту IэплIэм филъу фахь щхьэкIэ, фэ флъагъунщ къыващIэр — хьэкум фрадзэнурэ фыпIэнкIыжу фагъэсынущ, я шхыныр хьэзыр ящIын щхьэкIэ.
Абы и жэуапу пхъэм жеIэ:
— АтIэ ар хъарзынэкъэ! Дэ, пхъэхэр, дыщIыщыIэр цIыхухэр мафIэ щыдмыгъэщIэну, абыкIэ сэбэп дахуэхъуну аращ, мывэжь. Дэ дыхуейкъым уэ пхуэдэу сэбэпыншэу дыщылъыну.
Къагъырмэс Борис.
